酬思黯相公見過弊居戲贈
作者：白居易
朝代：唐

paragraphs: 軒蓋光照地，行人爲裴回。
呼傳君子出，乃是故人來。
訪我入窮巷，引君登小臺。
臺前多竹樹，池上無塵埃。
貧家何所有，新酒三兩桮。
停杯欵曲語，上馬復遲迴。
留守不外宿，日斜宮漏催。
但留金刀贈，未接玉山頹。
家醞不敢惜，待君來即開。
邨妓不辭出，恐君囅然咍。